Národná rada Slovenskej republiky

IX. volebné obdobie

ČS: KNR- OKV- 4705/2025

**858a**

## S p r á v a

Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu o výsledku prerokovania žiadosti o oslobodenie od povinnosti mlčanlivosti riaditeľa Národného bezpečnostného úradu z 5. mája 2025, evidovanej pod číslom ČVS: PPZ-19/UBOK-PZ-ST-2024).

Materiál obsahuje:

1. Správu Osobitného kontrolného výboru NR SR na kontrolu činnosti NBÚ
2. Návrh na uznesenie NR SR

Predkladá:

**Roman Mikulec v.r.**

predseda Osobitného kontrolného výboru NR SR

na kontrolu činnosti NBÚ

Bratislava máj 2025

**S p r á v a**

Osobitného kontrolného výboru NR SR na kontrolu činnosti NBÚ o výsledku prerokovania žiadosti o oslobodenie od povinnosti mlčanlivosti riaditeľa Národného bezpečnostného úradu zo dňa 5. mája 2025, evidovanej pod číslom ČVS: PPZ-19/UBOK-PZ-ST-2024.

**I.**

Prezídium Policajného zboru, úrad boja proti organizovanej kriminalite protizločinecká jednotka expozitúra Stred Banská Bystrica doručil dňa 12. mája 2025 Národnej rade Slovenskej republiky žiadosť evidovanú pod č. ČVS:PPZ-19/UBOK-PZ-ST-2024. Predmetná žiadosť bola Národnej rade SR podaná v súvislosti s trestnou vecou zločinu zneužívanie právomoci verejného činiteľa podľa § 326 ods. 1 písm. a), ods. 2 písm. c) Trestného zákona s poukazom na § 140 písm. b), písm. c) Trestného zákona, sčasti spáchaného vo forme účastníctva podľa § 21 ods. 1 písm. d) Trestného zákona, aktuálne vedenej na Úrade boja proti organizovanej kriminalite Prezídia Policajného zboru, protizločinecká jednotka, expozitúra Stred, Banská Bystrica pod ČVS: PPZ:PPZ-19/UBOK-PZ-ST-2024 (pôvodne vedená na Národnej kriminálnej agentúre, odbor Stred, Banská Bystrica pod ČVS:PPZ-17/NKA-ST1-2022).

Vyšetrovateľ Policajného zboru PZ žiada v zmysle § 40 ods. 5 v spojení s § 40 ods. 1 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov o oslobodenie od povinností mlčanlivosti riaditeľa Národného bezpečnostného úradu SR (ďalej ako „NBÚ“) JUDr. Romana Konečného (riaditeľom NBÚ od 1. júna 2019 do súčasnosti) **z dôvodu potreby jeho vypočutia v procesnom postavení podozrivého** v predmetnej trestnej veci ČVS:PPZ-19/UBOK-PZ-ST-2024.

Oslobodenie od povinnosti mlčanlivosti **žiada** vyšetrovateľ PZ po celú dobu trestného konania, v rozsahu vyjadriť sa ku všetkým skutočnostiam, s ktorými sa oboznámil v súvislosti s jeho funkciou riaditeľa Národného bezpečnostného úradu SR a priamo súvisia s predmetným trestným konaním (skutkom, pre ktorý bolo dňa 17. augusta 2023 začaté trestné stíhanie) a zároveň tiež minimálne k nasledovným oblastiam:

* vnútorná organizácia a členenie NBÚ,
* dôvod, obsah a závery jeho osobného stretnutia v presne nezistenej dobe od mesiaca máj do konca leta roku 2020 s vtedajším riaditeľom SIS – Ing. Vladimírom Pčolinským, PhD., MSc., MBA, LLM. v súvislosti s činnosťou príslušníkov NBÚ SR – Mgr. Stanislava Holenta a Ing. Martiny Holentovej, ktoré stretnutie malo predchádzať následnému odstúpeniu spravodajskej informácie XXXXXX Národnému bezpečnostnému úradu,
* dôvody, podklady, spôsob, priebeh a ukončenie dočasného pozbavenia výkonu štátnej služby príslušníkov NBÚ – Mgr. Stanislava Holenta a Ing. Martiny Holentovej,
* dôvody a spôsob odopretia nahliadnuť Mgr. Stanislava Holenta a Ing. Martiny Holentovej a ich právnemu zástupcovi do utajovanej časti spisu NBÚ, ktorá mala byť podkladom na dočasné pozbavenie výkonu ich štátnej služby,
* dôvod, spôsob a priebeh odvolania z funkcie príslušníka NBÚ Ing. Martiny Holentovej a jej ustanovenie na inú funkciu do iného miesta výkonu štátnej služby zo dňa 1. apríla 2021,
* dôvody, spôsob a priebeh uvoľnenia zo služobného pomeru príslušníkov NBÚ Mgr. Stanislava Holenta a Ing. Martiny Holentovej na základe ich žiadostí zo dňa 23. apríla 2021, resp. zo dňa 1. mája 2021.

Podľa § 3 ods. 1 Trestného poriadku (súčinnosť štátnych orgánov, právnických a fyzických osôb), štátne orgány, vyššie územné celky, obce a iné právnické osoby a fyzické osoby sú povinné poskytnúť súčinnosť orgánom činným v trestnom konaní a súdu pri plnení ich úloh, ktoré súvisia s trestným konaním.

Podľa § 40 ods. 1 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, ak má osoba vypovedať v konaní pred štátnym orgánom, môže ju oslobodiť od povinnosti mlčanlivosti o utajovaných skutočnostiach vedúci ústredného orgánu štátnej správy, do ktorého pôsobnosti utajovaná skutočnosť patrí.

Podľa § 40 ods. 5 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, členov vlády môže oslobodiť od povinnosti mlčanlivosti o utajovaných skutočnostiach na účel uvedený v odseku 1 predseda vlády Slovenskej republiky. Vedúcich ostatných ústredných orgánov štátnej správy a vyšších štátnych funkcionárov môže oslobodiť od povinnosti mlčanlivosti o utajovaných skutočnostiach na účel uvedený v odseku 1 ten orgán, ktorý ich do funkcie zvolil alebo vymenoval.

Riaditeľa na návrh vlády SR volí a odvoláva Národná rada SR jednoduchou väčšinou hlasov a to na funkčné obdobie sedem rokov.

JUDr. Roman Konečný bol zvolený za riaditeľa NBÚ SR uznesením Národnej rady SR zo dňa 21. mája 2019 v zmysle § 71 ods. 2 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, pričom výkon funkcie a tým aj funkčné obdobie mu začalo plynúť dňom 1. júna 2019.

Vyšetrovateľ PZ ďalej uviedol, že vzhľadom na uvedené skutočnosti je JUDr. Romana Konečného (riaditeľa NBÚ SR) potrebné v požadovanom rozsahu oslobodiť od povinnosti mlčanlivosti tak, aby ho bolo možné vypočuť v predmetnom trestnom konaní v procesnom postavení podozrivého, resp. aby sa mohol vyjadriť ku všetkým skutočnostiam potrebným pre riadne objasnenie vyšetrovanej trestnej veci.

**II.**

Predseda Národnej rady SR svojím rozhodnutím č. 900 zo dňa 20. mája 2025 pridelil predmetnú žiadosť na prerokovanie Osobitnému kontrolnému výboru Národnej rady Slovenskej republiky na kontrolu činnosti Národného bezpečnostného úradu s tým, že v určenej lehote ako gestorský výbor podá Národnej rade Slovenskej republiky správu o výsledku prerokovania uvedenej žiadosti vo výbore a návrh na uznesenie Národnej rady Slovenskej republiky.

Osobitný kontrolný výbor NR SR na kontrolu činnosti NBÚ o  žiadosti o oslobodenie od povinnosti mlčanlivosti riaditeľa Národného bezpečnostného úradu, evidovanej pod parlamentnou tlačou 858 rokoval dňa 28. mája 2025 a prijal k nej uznesenie č. 30, v ktorom odporučil Národnej rade SR oslobodiť od povinnosti mlčanlivosti riaditeľa Národného bezpečnostného úradu v zmysle žiadosti Prezídia Policajného zboru SR o oslobodenie od povinnosti mlčanlivosti riaditeľa Národného bezpečnostného úradu (tlač 858), poveril predsedu výboru spracovať výsledky rokovania výboru do správy výboru a predložiť návrh na uznesenie Národnej rady SR. V predmetnom uznesení výbor zároveň poveril predsedu výboru, aby ako spravodajca výboru vystúpil na schôdzi Národnej rady Slovenskej republiky a informoval o výsledku prerokovania vo výbore.

**Roman Mikulec, v. r.**

predseda Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu

NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IX. volebné obdobie

# U Z N E S E N I E

Národnej rady Slovenskej republiky

z ........ 2025

k žiadosti Prezídia Policajného zboru SR o oslobodenie od povinnosti mlčanlivosti riaditeľa Národného bezpečnostného úradu.

**Národná rada Slovenskej republiky**

po oboznámení sa so žiadosťou Prezídia policajného zboru SR zo dňa 5. mája 2025 ohľadom oslobodenia od povinnosti mlčanlivosti riaditeľa Národného bezpečnostného úradu Romana Konečného v zmysle § 40 ods. 1 a 5 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov

**o s l o b o d z u j e o d p o vi n n o s t i  m l č a n l iv o s t i**

riaditeľa Národného bezpečnostného úradu Romana Konečného v zmysle žiadosti Prezídia Policajného zboru SR zo dňa 5. mája 2025 o oslobodenie od povinnosti mlčanlivosti riaditeľa Národného bezpečnostného úradu (tlač 858) po celú dobu trestného konania, v rozsahu vyjadriť sa ku všetkým skutočnostiam, s ktorými sa oboznámil v súvislosti s jeho funkciou riaditeľa Národného bezpečnostného úradu a priamo súvisia s trestným konaním a zároveň k oblastiam vymenovaným v žiadosti vyšetrovateľa PZ.